高普臨別開波 妙語寸爆曼城、車仔、坦哈格
2024年05月30日 15:00
東網電視
更多新聞短片
高普突然變身「抽水王」。
德國名帥高普結束9年利物浦生涯，球會日前特別為佢安排一場告別儀式，估唔到高普臨別秋波竟然化身「抽水王」，妙語寸爆曼城同車路士，而且抽埋曼聯領隊坦哈格水！
高普喺呢場有1萬球迷參加嘅告別派對，答問環節入面妙語連珠，先被問到曼城孭住足總115條財務違規控罪，如果罪成嘅話，利物浦有機會獲補3次英超冠軍，高普表示：「如果搞巴士巡遊預埋我！(單案)審幾耐我唔在乎！」
高普之後將矛頭轉向車路士，講到普捷天奴被車路士炒魷，高普回應：「我哋要慶幸利物浦老闆係FSG集團，而唔係買倫敦球會嗰個，否則我喺利物浦生存唔到1年。當大家覺得佢哋(車路士)重返正軌，佢哋就將個領隊炒咗。」
最後高普仲借查頓辛祖事件寸埋坦哈格：「當全世界都唔信一個球員，做領隊就一定要喺背後支持佢，要我好似其他球會咁樣對待球員，我真係做唔出。佢哋用8,000萬鎊簽個球員返嚟，然後將佢外借！」